**ПРОЕКТ „ИЗГРАЖДАНЕ НА ЕКСПОЗИЦИОНЕН РИБАРСКИ ЦЕНТЪР В ГР. ДЕВИН И РАЗРАБОТВАНЕ НА МОБИЛНО ИНФОРМАЦИОННО ПРИЛОЖЕНИЕ ЗА ПРЕДОСТАВЯНЕ НА ИНФОРМАЦИЯ В ПОЛЗА НА РИБАРСКИТЕ ОБЩНОСТИ И НАСЪРЧАВАНЕ НА РИБОЛОВНИЯ ТУРИЗЪМ В РИБАРСКАТА ТЕРИТОРИЯ“**

**Номер на проекта:** № BG14MFOP001-4.031-0002-C04

**Име на проекта:** „Изграждане на експозиционен рибарски център в гр. Девин и разработване на мобилно информационно приложение за предоставяне на информация в полза на рибарските общности и насърчаване на риболовния туризъм в рибарската територия“

**Приоритет на Съюза 4:** „Увеличаване на заетостта и териториалното сближаване“

**Финансиран по:** Стратегия за Водено от общностите местно развитие на Местна инициативна рибарско група (МИРГ) „Високи Западни Родопи: Батак-Девин-Доспат“

**Име на бенефициента:** Сдружение на ловците и риболовците „Ловно-рибарско дружество“ град Девин

**Общи допустими разходи, лв.:** 84 070.60 лв.

**Безвъзмездна финансова помощ, лв.:** 84 070.60 лв. (71 460.01 лв. от ЕФМДР и 12 610.59 лв. от НБ)

**Дата на стартиране:** 23.04.2020 г.

**Дата на приключване:** 23.12.2020 г.

**Описание на проекта**

Проектът е подкрепен от Местната инициативна рибарска група „Високи Западни Родопи: Батак - Девин - Доспат“ и предоставя полезна информация за местните рибарски общности и насърчава риболовния туризъм на територията на МИРГ чрез изграждане на Експозиционен рибарски център и разработване на уеб платформа.

Инициативата за проекта е на членове на сдружението, което е изразител и защитник на техните интереси в областта на защита на природата и на спорта.

Сдружението има за предмет на дейност устойчивото стопанисване, възпроизводството и опазването на дивеча и рибата, съхраняването на екологичното равновесие и биологичното разнообразие.

Изпълнение на този проект е важно за местната общност, тъй като настоящият етап на развитие на туризма в рибарския район е ограничен предимно до предлагането на настаняване и хранене. Необходими са повече атракции и преживявания, за да се удължи средният престой на посетител

Идеята за проекта възниква през 2011 г., когато МИРГ „Високи Западни Родопи: Батак-Девин-Доспат“ организира учебно посещение в Дания за представители на Управителния съвет и Общото събрание на МИРГ. По време на посещението, председателят на Сдружение на ловците и риболовците, град Девин г-н Владимир Пейков, който също участва в учебното посещение, се вдъхновява от инициативата „Морска пъстърва от остров Фин“ **/www.seatrout.dk/,** подкрепена от МИРГ „Фин“ в Дания. Оттогава, сдружението проучва възможностите за промотиране на територията на МИРГ като атрактивна туристическа дестинация за риболовен туризъм и по-специално за улов на Балканска пъстърва. На база на натрупания опит при посещението в Дания и специфичните териториални нужди на рибарския район на Батак, Девин и Доспат, бенефициентът доразвива собствената си проектна концепция.

Проектът създава нова туристическа атракция на територията на МИРГ, от която могат да се възползват местната общност и посетителите на района. Сдружението на ловците и риболовците в Девин смятат да възобновят старите рибарски училища, които някога са се провеждали, с цел да представят на младите хора рибни видове, които са подходящи за риболов, и да изградят знания и умения за риболов. Сдружението и неговите членове възнамеряват да образоват и обучават младите хора, като разработят пакет от образователни програми, насочени към запознаване с местните рибни видове в района и техните минимално допустими размери за улов, етиката на риболовеца, различни риболовни маршрути, правилно отношение към природните ресурси и рибните запаси и всичко за любителския риболов. Сдружението има намерение да доразвие проекта, като включи в експозицията още елементи от ихтиологичното богатство на територията и да създаде рибарска работилница, където посетителите ще се учат, как да изработват изкуствени примамки за риболов за хищни риби, включително изкуствени мухи, воблери, блесни и силиконови примамки. Това ще даде възможност на местните риболовци, преминали специализирано обучение в работилницата, сами да произвеждат изкуствените примамки, а тези, които са по-предприемчиви - могат да станат и производители и това може да им носи добри доходи.

**Постигнати резултати:**

Изпълнението на проекта допринася за развитието на възможностите за риболовен туризъм със значима добавена стойност за територията на рибарската група.

Преки резултати по проекта:

1. Извършено е преустройство и ремонт на Експозиционния рибарски център;

2. Доставено оборудване и обзавеждане за функционирането на Експозиционния рибарски център;

3. Изработени и доставени експозиционни модели, представящи ихтиологичното разнообразие на МИРГ „Високи Западни Родопи“;

4. Разработена е дигитална уеб-базирана платформа за предоставяне на информация в полза на рибарските общности и насърчаване на риболовния туризъм в рибарската територия **-** [**https://lrdd.bg/**](https://lrdd.bg/);

5. Проведена пресконференция;

6. Поставена информационна табела, информираща местната общност за дейността по проекта и приноса на ПМДР 2014-2020.